**Dôvodová správa**

**Všeobecná časť**

Slovenská republika je podľa svojej ústavy zvrchovaný, demokratický a právny štát, ktorý sa neviaže na žiadnu ideológiu ani náboženstvo. Zároveň sa však v preambule svojho základného zákona hlási ku kultúrnemu dedičstvu svojich predkov a dovoláva sa cyrilo-metodského duchovného dedičstva. Súčasťou oboch dedičstiev je mravný základ opierajúci sa o morálne pravidlá pre konanie človeka uvedené biblických textoch a označované ako Desatoro. Bez akceptácie jeho prikázaní by dedičstvo našich predkov a duchovné cyrilo-metodské dedičstvo stratilo akýkoľvek obsah a zmysel. Mravné normy obsiahnuté v Desatore patria morálnym základom našej civilizácie, a aj ak ich nie vždy ako ľudia chybujúci a nedokonalí, dokážeme plne dodržiavať, spochybňovanie ich všeobecnej platnosti viedlo vždy k veľkým ľudským tragédiám. Posledná svetová vojna a neľudské totalitné režimy minulého storočia boli toho varujúcim príkladom.

Príkaz zasvätiť siedmy deň v týždni Bohu je tretím príkazom Desatora. Toto základné mravné pravidlo, na ktorom vyrástla celá kresťanská civilizácia, učí, že šesť dní má človek pracovať a tvoriť všetky svoje diela, siedmy deň však vyhlasuje za deň Pánov: „Vtedy nebudeš konať nijakú prácu ani ty, ani tvoj syn alebo tvoja dcéra, ani tvoj sluha alebo tvoja slúžka, ani tvoj dobytok, ani cudzinec, ktorý býva v tvojich bránach!“ (Ex 20,10).

Náš právny poriadok by mal z dedičstva, ku ktorému sa v Ústave hlási vychádzať, ako zo svojho mravného a prirodzeného základu. Vrátane učenia o Dni Pánovom, ktorým je v kresťanskej tradícii nedeľa.

V  praxi stále pretrvávajú prípady, kedy sú zamestnanci nútení pracovať i počas nedele, napriek tomu, že im pracovné právo zaručuje platené pracovné voľno. Zamestnanci, vykonávajúci prácu napríklad v predajniach, sa počas nedele nemôžu riadne venovať svojim rodinám, pretože v čase, keď sú ich deti a ostatní rodinní príslušníci doma, títo zamestnanci pracujú. Pritom Ústava Slovenskej republiky sľubuje i ochranu manželstva, rodičovstva, rodiny a osobitne detí a mladistvých. Práca, ktorou je počas nedele napríklad predaj tovaru, nie je dôležitejšia ako rodina, ako deti, ktorým sa rodičia nemôžu venovať, napriek tomu, že platené pracovné voľno im sľubujú viaceré právne predpisy platné v Slovenskej republike.

Keďže štát má i podľa medzinárodných dokumentov a v zhode so zásadou zosúlaďovania rodinného a pracovného života, presadzovanou v pracovnom práve Európskej únie, vytvárať predpoklady pre spravodlivé a primerané pracovné podmienky, navrhuje sa sformulovať nové základné pravidlo o nedeli, ako o dni pracovného pokoja, určenom na duchovné povznesenie človeka, a konštatovať ho priamo v Ústave Slovenskej republiky, ako jedno zo základných ľudských práv. Takúto ústavnú úpravu obsahuje napríklad i platná nemecká ústava (Grundgesetz), ktorá článkom 140 preberá staršiu ústavnú úpravu z roku 1919.

Navrhovanou úpravou sa konštatuje, že nedeľa a štátom uznané sviatky sú dňami pracovného pokoja a slúžia na duchovné povznesenie ľudí. Toto pravidlo sa ustanovuje ako základné ľudské právo, ktoré je možné obmedziť len zákonom, a to len v prípadoch, ktoré sú vo verejnom záujme, a i to len v nevyhnutnej miere. Takýmito prípadmi bude iste služba v nemocnici, v policajných zboroch, v ozbrojených silách, ale i zabezpečenie dostupnosti liekov, prípadne základných potravín, verejnej dopravy, fungovanie energetických sústav, čerpacích staníc a podobne. Tam však, kde o takéto prípady verejného záujmu nepôjde, umožní navrhovaná úprava ústavnú ochranu práva na nedeľu.

Navrhovaná úprava je v súlade s čl. 2 Európskej sociálnej charty, ktorá garantuje zamestnancom platené sviatky a v súlade so Smernicou o pracovnom čase, ktorou sa zamestnancom garantuje nepretržitý odpočinok v týždni. Zamestnanci majú zaručené platené voľno vo sviatok podľa zákona č.241/1993 Z. z o štátnych sviatkoch, dňoch pracovného pokoja a pamätných dňoch v znení neskorších predpisov. Zákonník práce len výnimočne umožňuje v dňoch pracovného pokoja výkon prác, ktoré vzhľadom na ich povahu nie je možné vykonávať len v pracovných dňoch. Ide o práce najmä v nepretržitých prevádzkach alebo napríklad o práce, ktoré sú tak nevyhnutné, že ich nevykonaním by mohol byť ohrozený život alebo zdravie. Tieto práce sú výslovne vymedzené v § 94 Zákonníka práce. Napriek dlhoročnej právnej úprave sviatkového práva v Zákonníku práce a v osobitnom zákone o sviatkoch a dlhoročným tradíciám pracovného voľna počas sviatkov a v nedeľu v Slovenskej republike, sa neustále predajný čas počas nedele rozširuje. V pôvodných členských krajinách EÚ sa zákaz práce v nedeľu dodržuje v podstatne širšom rozsahu. Len v nových členských krajinách strednej a východnej Európy zamestnávatelia – hlavne obchodné reťazce, toto pravidlo nedodržujú.

V úsilí zastaviť komercializáciu nedelí, ktoré sú v Európe striktne dňami pracovného voľna, navrhuje sa povýšiť ochranu nedele na ústavnú úroveň.

Návrh ústavného zákona nebude mať vplyv na štátny rozpočet, neodporuje žiadnej medzinárodnej zmluve ani právu Európskej únie a po schválení sa stane súčasťou Ústavy Slovenskej republiky.

**Osobitná časť**

# Čl. I

Navrhuje sa nový článok 24a, ktorý v oddieli Základné ľudské práva a slobody formuluje nové základné právo každého človeka, aby sa nedeľa a štátom uznané sviatky vyhlásili za dni pracovného pokoja a boli tak určené na duchovné povznesenia ľudí. V druhom odseku sa ustanovuje možnosť toto právo obmedziť iba zákonom, ale len vtedy, ak pôjde o verejný záujem a i to iba v nevyhnutnej miere. Znamená to, že pracovať v nedeľu a vo sviatok len z komerčných dôvodov, nová ústavná úprava neumožní.

Čl. II

Navrhuje sa účinnosť odo dňa sviatku práce a sv. Jozefa, patróna robotníkov, 1. mája 2010.

Peter Gabura

poslanec Národnej rady Slovenskej republiky